text: Marlene Borst: Tjek de private hjemmehjælpsfirmaer efter
  06 april 2014 kl. 15.41
  Kommunerne skal passe på, når de udliciter hjemmehjælpen. Det mener formanden for Folketingets Kommunaludvalg.
  Indtil nu har erfaringerne med udlicitering af hjemmehjælpen ikke været en succes. Det erkender Marlene Borst Hansen (R), formand for Folketingets Kommunaludvalg, efter at to private hjemmehjælpsfirmaer i Kolding er gået konkurs og et tredje er blevet fyret.
  -Man må jo konkludere ud fra de eksempler i Kolding, at det i hvert fald ikke altid er en succes, siger hun til TV SYD.
  Hun tror dog på, at konkurrencen mellem den kommunale og private hjemmehjælp kan være sund nok, hvis det betyder, at der også bliver konkurrence om kvalitet. Derfor understreger den radikale folketingspolitiker i stedet, at kommunerne skal være grundige, før de hyrer et firma til at tage sig af eksempelvis hjemmehjælp:
  -Man skal ikke spille hasard med borgerne, det er altså vigtigt, at man får tjekket de her firmaer i bunden, og at man ikke kun kigger på prisen, for det er absolut ikke det eneste parameter.
  